DA Den Europæiske Unions Tidende CE 84/933

(2004/C 84 E/1031)

SKRIFTLIG FORESPØRGSEL E-1034/04

af Ilda Figueiredo (GUE/NGL) til Kommissionen

(5. april 2004)

Om: Uregelmæssigheder i forbindelse med Europa-Kommissionens udvælgelsesprøver

Jeg har modtaget nogle protester over den måde, som Europa-Kommissionens udvælgelsesprøver finder sted på, hvilket har stillet portugisiske ansøgere dårligt. Et af de sidste tilfælde drejer sig om den udvælgelsesprøve, der blev offentliggjort i De Europæiske Fællesskabers Tidende (1), som den portugisiske advokat José Manuel Barbosa Gonçalves fra Viana do Castelo deltog i. Han har allerede indgivet klage til De Europæiske Fællesskabers Førsteinstansret. Det står således klart, at juryen begik alvorlige fejl, både med hensyn til skemaet med de endelige svar, hvoraf nogle senere er blevet trukket tilbage, fordi spørgsmålene blev trukket tilbage, og med hensyn til klagefristen samt unøjagtigheder, modsigelser, dårlige oversættelser og åbenlyse fejl i udvælgelsesskemaet.

Vi kan ikke risikere, at der i de europæiske institutioner kommer en overvægt af tjenestemænd af nogle få nationaliteter, som bliver beskyttet af tvivlsomme kriterier.

Jeg anmoder derfor om, at Europa-Kommissionen oplyser mig om de foranstaltninger, den har truffet for at sikre alle ansøgere samme betingelser, upartiskhed og dispensation, og at deres kompetencer vurderes på baggrund af objektive kriterier.

Svar afgivet på Kommissionens vegne af Neil Kinnock

(30. april 2004)

Kommissionen henviser det ærede medlem til Førsteinstansrettens udtalelse af 25. marts 2004 i den sag, kandidaten har indbragt for denne ret. Førsteinstansretten har afvist alle de påstande, José Barbosa har fremsat. Der er således ikke tale om nogen form for uregelmæssighed, som Kommissionen skulle være skyldig i. En kopi af dommen vil blive sendt direkte til det ærede medlem.

Kommissionen kan også bekræfte, at der i overensstemmelse med de fastlagte bestemmelser blev truffet alle mulige foranstaltninger for at sikre, at alle kandidater, der deltog i stopprøverne og de skriftlige prøver i den udvælgelsesprøve, det ærede medlem henviser til i sit spørgsmål, blev behandlet ens.

Som det gælder for alle udvælgelsesprøver, blev der også i det foreliggende tilfælde udnævnt en uafhængig udvælgelseskomité med henblik på at udarbejde og rette de forskellige opgaver. Udvælgelseskomitéen bestod af en række kompetente og erfarne tjenestemænd i Kommissionen, som dækkede en bred vifte af fællesskabssprog, og som havde arbejdserfaring inden for de to områder, som var anført i meddelelsen om udvælgelsesprøven. Spørgsmålene blev nøje kontrolleret, før de blev sendt til Kommissionens Generaldirektorat for Oversættelse. Alle eksamensopgaverne — dvs. de optisk læsbare besvarelsesark, på hvilke kandidaterne afkrydser deres svar på spørgsmålene til stopprøverne og til de skriftlige opgaver — forblev anonyme under hele rettefasen. Hver skriftlig opgave blev rettet af to rettere, som arbejdede uafhængigt af hinanden. I givet fald blev der foretaget en tredje rettelse, før udvælgelseskomitéen fastsatte den endelige karakter.

Som svar på påstanden vedrørende »en overvægt af tjenestemænd af nogle få nationaliteter« i dette tilfælde skal Kommissionen understrege, at udvælgelsesprøven omfattede to forskellige områder (»forbindelser udadtil« — område 1 — og »forvaltning af bistand til tredjelande« — område 2), for hvilke der blev opstillet to separate reservelister. Listen for det første arbejdsområde var relativ kort og omfattede 80 beståede kandidater. På denne liste var der en betragtelig — skønt langt fra overvejende — repræsentation af statsborgere fra én bestemt medlemsstat, hvorimod listen for det andet område, der omfattede 250 beståede kandidater, udviste en større nationalitetsspredning. Gennem de rigoristiske og gennemsigtige administrative procedurer, som blev fulgt, sikrede man sig, at alle kandidater nød godt af de samme upartiske og uafhængige vilkår. I lyset af ovenstående er Kommissionen derfor af den opfattelse, at kandidaterne under hele forløbet har fået samme og lige behandling.

Som svar på det ærede medlems mere generelle kommentar vedrørende beskyttelse af en overvægt af kandidater af bestemte nationaliteter skal Kommissionen atter fastslå sin juridiske og politiske forpligtelse til at opretholde en geografisk balance i rekrutteringen af personale til alle institutioner og til at anvende strenge udvælgelsesprocedurer, der sikrer, at kandidaternes kvalifikationer altid tages fuldt ud i betragtning.

(1) EUT C 110 A af 11.4.2001.